**REVISTA PRESEI**

**14 octombrie 2016**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | ***Agerpres.ro*** | ***Noi medalii de aur pentru sportivii din Sectorul 6*** |
| **3** | **ROMÂNIA LIBERĂ** | **CNAS susține că sistemul cardului de sănătate a fost repornit, după ce fusese blocat trei zile** |
| **4** | ***Jurnalul National.ro*** | Pedepse dublate pentru cei care își agresează copii și soțiile |

***Agerpres.ro***

**Comunicat de presă - Primăria Sectorului 6**

**Noi medalii de aur pentru sportivii din Sectorul 6**

După medaliile de aur și argint câștigate de Miruna Iordache la cea de-a VI-a ediție a Concursului Național de Gimnastică Aerobică 'Cupa Iașului' a venit rândul karatiștilor din Sectorul 6 să se afirme pe plan mondial.

Astfel, în perioada 6 — 10 octombrie 2016 s-a desfășurat Cupa Mondiala la karate 'SKDUN' în Burgas, Bulgaria, eveniment sportiv care s-a bucurat de prezenta a peste 1.000 de sportivi din 30 de tari. Printre participanți s-a numărat și echipa formată din Roșu Adriana, Ioniță Florin, Ioniță Santiago, Constantin Andrei și Dan Andrei, toți fiind înscriși la cursurile de karate organizate de Direcția Generală de Asistență Socială și Protecția Copilului Sector 6 în cadrul Centrului de Recreere și Dezvoltare Personală 'Golescu Grant'.

Echipa micilor karatiști a reușit o performanță frumoasă întorcându-se acasă cu 13 medalii: 10 medalii (4 aur, 3 argint și 3 bronz) la probele individuale și 3 medalii (2 aur si 1 bronz) la probele pe echipe.

Sub îndrumarea antrenorului Ciprian Apetre, copiii din Sectorul 6 îndrăgostiți de frumusețea și complexitatea karate-ului se întâlnesc de două ori pe săptămână pentru a-și dezvolta abilitățile necesare practicării acestui sport.

Dincolo de performanța sportivă, cursurile de karate din incinta Conacului Golescu—Grant, alături de alte cursuri gratuite precum : dans, canto, teatru sau informatică, au rolul de a dezvolta comunicarea, de a stimula cunoașterea de sine și de a promova aplicarea metodelor educative nonformale în procesul complex de formare și dezvoltare a personalității.

Serviciul Relații cu Mass-Media, Societatea Civilă, Protocol Evenimente

**ROMÂNIA LIBERĂ**

**CNAS susține că sistemul cardului de sănătate a fost repornit, după ce fusese blocat trei zile**



CNAS susține că sistemul cardului de sănătate a fost repornit, după ce fusese blocat trei zile

Sistemul cardului național de asigurări de sănătate a fost readus în stare de funcționare, joi, la ora 11,00, iar în continuare sunt luate măsuri tehnice de consolidare a acestuia, precizează CNAS într-un comunicat retransmis joi de [Agerpres](http://www.agerpres.ro/).

"Dacă în data de 12 octombrie, pe parcursul întregii zile, s-au prescris 19.000 de rețete online și s-au eliberat medicamentele pentru 16.000 dintre acestea, în ziua de 13 octombrie, până la ora 12,00, s-au prescris 145.000 de rețete online și s-au eliberat medicamentele pentru 129.000 dintre acestea. Totodată, dacă numărul serviciilor medicale raportate și validate online în întreaga țară fost de 300.000 pe tot parcursul zilei de 12 octombrie, în data de 13 octombrie, până la ora 12,00, s-au raportat și validat online 797.000 de servicii medicale", arată comunicatul de presă.

Sistemul informatic al cardului național de sănătate a fost inoperabil începând de luni.

**Sistemul cardului de sănătate este în continuare indisponibil. Casa Naţională de Asigurări de Sănătate informează că s-au semnalat, încă de luni dimineaţă, unele probleme tehnice de comunicaţie între componentele sale.**

Până când situaţia va fi remediată, toate serviciile medicale - prescrierea reţetelor şi eliberarea medicamentelor - se fac în modul clasic, în afara sistemului informatic. Potrivit procedurilor legale, ele vor fi încărcate în cel mult 3 zile lucrătoare calculate de la ora zero a zilei următoare datei prestarii serviciului.

„Serviciile operate în acest interval vor trebui încărcate în PIAS în maxim trei zile lucrătoare calculate de la ora zero a zilei următoare datei prestării serviciului, conform prevederilor legale în vigoare", precizează reprezentanții CNAS pe site-ul instituției.

Nu este prima dată când sistemul informatic al cardului de sănătate nu funcţionează. La începutul lunii august, sistemul a fost nefuncţional în urma unei pene de curent, probleme fiind atunci semnalate la nivelul Capitalei, dar şi în alte regiuni.

***Jurnalul National.ro***

# Pedepse dublate pentru cei care își agresează copii și soțiile

**[](javascript:;)**

Deputatul liberal Andreea Paul a depus la Parlament un proiect de lege pentru dublarea pedepsei în cazul violenţei în familie.  
  
"Femeile nu sunt saci de box! Fenomenul violenţei în familie ia amploare în ţara noastră şi nu mai poate fi tolerat. La fiecare trei secunde o femeie este agresată fizic în ţara noastră. Femei cu ordinul de protecţie în mână au fost omorâte în bătaie, la propriu, în acest an. Uneori, cad victime copiii. Am depus săptămâna aceasta un proiect de lege pentru dublarea pedepsei în cazul violenţei în familie prin modificarea art. 199 - 'Violenţa în familie' din Legea nr. 286/2009 privind Codul penal, alături de alţi 33 de colegi liberali deputaţi şi senatori. Concret, sunt ţintite săvârşirea infracţiunilor de lovire, vătămare corporală, lovituri cauzatoare de moarte sau omor", precizează Andreea Paul într-un comunicat remis miercuri**[AGERPRE](http://aherpres.ro/" \t "_blank)**S.  
  
Potrivit sursei citate, această propunere legislativă are în vedere modificarea limitelor speciale ale infracţiunilor cu violenţă, după cum urmează: limitele actuale de la 3 luni la 2 ani pentru infracţiunea de lovire se majorează la 6 luni minimul special până la 4 ani maximul special, limitele actuale de la 6 luni la 5 ani pentru infracţiunea de lovire în formă agravată se majorează la un an şi 2 luni minimul special până la 10 ani maximul special.  
  
Limitele actuale pentru infracţiunea de vătămare corporală, în varianta simplă se majorează la 4 ani minimul special până la 14 ani maximul special, limitele actuale pentru infracţiunea de omor se majorează la 20 ani minimul special până la 40 ani maximul special, iar limitele actuale de la 15 la 25 ani sau detenţiunea pe viaţă pentru infracţiunea de omor calificat se majorează la 30 ani minimul special până la 50 ani sau detenţiunea pe viaţă, maximul special.  
  
"Modificările avute în vedere de această soluţie legislativă prevede ca agravanta să se aplice şi minimului special al pedepsei nu doar maximului special, aşa cum prevede textul în vigoare acum. O asemenea modificare legislativă este necesară deoarece din practica judiciară rezultă orientarea către minim în aplicarea pedepselor din această categorie. Rolul educativ al pedepsei creşte odată cu majorarea pedepselor, iar agresorul trebuie să ştie la ce riscuri se expune, înţelegând faptul că actele de violenţă în familie sunt interzise şi caracterizate ca acte antisociale sancţionate aspru de lege. Prin intermediul acestei iniţiative legislative urmărim stoparea, cel puţin diminuarea consistentă, a violenţei în familie orientate cu precădere împotriva femeilor şi a copiilor", subliniază deputatul liberal. AGERPRES